Meget er sagt om Dan Parks billeder, men man kan ikke forstå sagen uden at gå ind i en analyse af billederne og modtagelsen af dem. Så det vil vi gøre her, inden vi vender tilbage til, hvorfor vi mener, at det burde have været en opgave for PEN at udstille hans billeder - og hvorfor vi mener, at man skal undtage dem af billederne, der viser islams profet.

Et af Dan Parks billeder viser Grislingen, der hopper oven på islams profet, mens den arrigt råber: »Die, die, die, you pedophile!«.

VED EN umiddelbar læsning fremstår billedet som stærkt blasfemisk og en hån mod profeten. Betragter man det derimod som en satirisk tegning, forholder det sig anderledes. For da er det en udstilling af den grasserende emsighed med at fjerne sparegrise fra institutioner til udrensning af bøger med billeder af grise i børnehaver og biblioteker, alt sammen i en tankeløs leflen for at gøre gode og dydige ting, der for de fleste andre end visse religiøse muslimer er helt uden mening.